CELEX: 32020D1308
Language: el
Date: 2020-09-21 00:00:00
Title: Eκτελεστική απόφαση (ΕΕ) 2020/1308 της Επιτροπής της 21ης Σεπτεμβρίου 2020 που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 6539] (Κείμενο που παρουσιάζει ενδιαφέρον για τον ΕΟΧ)

21.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 306/1
               
            
         EΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1308 ΤΗΣ ΕΠΙΤΡΟΠΗΣ
         της 21ης Σεπτεμβρίου 2020
         που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 6539]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4 Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Στις 17 Οκτωβρίου 2019, η Ένωση και το Ηνωμένο Βασίλειο κατέληξαν σε συμφωνία σχετικά με τη συμφωνία αποχώρησης (2), με αναθεωρημένο πρωτόκολλο για τις Ιρλανδία / Βόρεια Ιρλανδία και αναθεωρημένη πολιτική διακήρυξη (3). Βάσει της εν λόγω συμφωνίας και μετά την κύρωσή της από τη Βουλή των Κοινοτήτων στο Ηνωμένο Βασίλειο, την έγκρισή της από το Ευρωπαϊκό Κοινοβούλιο και τη σύναψή της από το Συμβούλιο, το Ηνωμένο Βασίλειο κατέστη τρίτη χώρα την 1η Φεβρουαρίου 2020 και το δίκαιο της Ένωσης θα παύσει να ισχύει ως προς το Ηνωμένο Βασίλειο και εντός αυτού από τις 31 Δεκεμβρίου 2020.
                  
               
                     (2)
                  
                  
                     Όπως εξαγγέλθηκε στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 9ης Ιουλίου 2020, με τίτλο «Προετοιμασία για αλλαγές — Ανακοίνωση σχετικά με την ετοιμότητα κατά τη λήξη της μεταβατικής περιόδου μεταξύ της Ευρωπαϊκής Ένωσης και του Ηνωμένου Βασιλείου» (4), βάσει ανάλυσης που διενεργήθηκε με την Ευρωπαϊκή Κεντρική Τράπεζα («ΕΚΤ»), το Ενιαίο Συμβούλιο Εξυγίανσης και τις Ευρωπαϊκές Εποπτικές Αρχές, η Επιτροπή διαπίστωσε ότι ενδέχεται να προκύψουν κίνδυνοι χρηματοπιστωτικής σταθερότητας στον τομέα της κεντρικής εκκαθάρισης παραγώγων μέσω κεντρικών αντισυμβαλλομένων που είναι εγκατεστημένοι στο Ηνωμένο Βασίλειο («κεντρικοί αντισυμβαλλόμενοι του Ηνωμένου Βασιλείου»). Προκειμένου να δοθεί χρόνος στα εκκαθαριστικά μέλη που είναι εγκατεστημένα στην Ένωση («εκκαθαριστικά μέλη της Ένωσης») να μειώσουν την έκθεσή τους στις υποδομές της αγοράς του Ηνωμένου Βασιλείου, καθώς και στους κεντρικούς αντισυμβαλλομένους που είναι εγκατεστημένοι στην Ένωση («κεντρικοί αντισυμβαλλόμενοι της Ένωσης») να αναπτύξουν περαιτέρω την ικανότητά τους να εκκαθαρίζουν σχετικές συναλλαγές, καθώς και για την αντιμετώπιση πιθανών κινδύνων για τη χρηματοπιστωτική σταθερότητα, δικαιολογείται η έκδοση απόφασης ισοδυναμίας για το Ηνωμένο Βασίλειο στον εν λόγω τομέα.
                  
               
                     (3)
                  
                  
                     Η κεντρική εκκαθάριση αυξάνει τη διαφάνεια της αγοράς, μετριάζει τους πιστωτικούς κινδύνους και μειώνει τους κινδύνους μετάδοσης σε περίπτωση αθέτησης υποχρέωσης εκ μέρους ενός ή περισσότερων συμμετεχόντων σε κεντρικό αντισυμβαλλόμενο. Ως εκ τούτου, η παροχή των εν λόγω υπηρεσιών είναι ζωτικής σημασίας για τη διασφάλιση της χρηματοπιστωτικής σταθερότητας. Η παροχή υπηρεσιών εκκαθάρισης θα μπορούσε επίσης να επηρεάσει την εφαρμογή της νομισματικής πολιτικής των κεντρικών τραπεζών, σε περιπτώσεις όπου οι συναλλαγές εκκαθαρίζονται στο νόμισμα που εκδίδεται από κεντρική τράπεζα της Ένωσης. Επιπλέον, τα χρηματοπιστωτικά μέσα που εκκαθαρίζονται από κεντρικούς αντισυμβαλλομένους έχουν επίσης ουσιαστική σημασία για τους ενδιάμεσους χρηματοπιστωτικούς οργανισμούς και τους πελάτες τους, π.χ. για την αντιστάθμιση κινδύνων επιτοκίου και, ως εκ τούτου, θα μπορούσαν επίσης να προκαλέσουν κινδύνους για την πραγματική οικονομία της Ένωσης.
                  
               
                     (4)
                  
                  
                     Στις 31 Δεκεμβρίου 2019, το εκκρεμές ονομαστικό ποσό των εξωχρηματιστηριακών παραγώγων ανέρχεται περίπου σε 500 τρισ. EUR παγκοσμίως, εκ των οποίων τα παράγωγα επί επιτοκίων αντιπροσωπεύουν άνω του 75 % και τα παράγωγα συναλλάγματος σχεδόν 20 %. Περίπου το 30 % όλων των εξωχρηματιστηριακών παραγώγων είναι εκφρασμένα σε ευρώ και άλλα νομίσματα της Ένωσης. Η αγορά για την κεντρική εκκαθάριση εξωχρηματιστηριακών παραγώγων είναι άκρως συγκεντρωμένη, ιδίως η αγορά για την κεντρική εκκαθάριση εξωχρηματιστηριακών παραγώγων επί επιτοκίων σε ευρώ, εκ των οποίων πάνω από το 90 % εκκαθαρίζονται σε έναν μόνο κεντρικό αντισυμβαλλόμενο του Ηνωμένου Βασιλείου.
                  
               
                     (5)
                  
                  
                     Η αποχώρηση του Ηνωμένου Βασιλείου από την εσωτερική αγορά και από το οικοσύστημα κοινών κανονισμών, συντονισμένης εποπτείας και επιβολής που διέπουν την εσωτερική αγορά, σε συνδυασμό με το σημαντικό ποσό χρηματοπιστωτικών μέσων εκφρασμένων σε νομίσματα της Ένωσης που εκκαθαρίζονται από κεντρικούς αντισυμβαλλομένους του Ηνωμένου Βασιλείου, θέτουν μείζονες προκλήσεις για τις αρχές της Ένωσης και των κρατών μελών όσον αφορά τη διαχείριση της χρηματοπιστωτικής σταθερότητας, ιδίως σε περιόδους χρηματοοικονομικών πιέσεων.
                  
               
                     (6)
                  
                  
                     Ο αντίκτυπος της αποχώρησης του Ηνωμένου Βασιλείου από την Ένωση έχει αποτελέσει αντικείμενο διαφόρων ανακοινώσεων της Επιτροπής προς το Ευρωπαϊκό Κοινοβούλιο, το Συμβούλιο και την ΕΚΤ, συμπεριλαμβανομένου σχεδίου δράσης έκτακτης ανάγκης που καλεί τους συμμετέχοντες στην αγορά σε εγρήγορση και ετοιμότητα (5). Ο όγκος των τρεχόντων ανοιγμάτων των εκκαθαριστικών μελών της Ένωσης έναντι κεντρικών αντισυμβαλλομένων του Ηνωμένου Βασιλείου, οι θεμελιώδεις αλλαγές στο εφαρμοστέο κανονιστικό και εποπτικό πλαίσιο για τους κεντρικούς αντισυμβαλλομένους του Ηνωμένου Βασιλείου και το χρηματοπιστωτικό σύστημα του Ηνωμένου Βασιλείου εν γένει που θα προκύψουν την 1η Ιανουαρίου 2021, σε συνδυασμό με τους κινδύνους για τη χρηματοπιστωτική σταθερότητα της Ένωσης και για τη μετάδοση και την άσκηση της νομισματικής πολιτικής της Ένωσης, απαιτούν τον περιορισμό της εξάρτησης από τις υποδομές του Ηνωμένου Βασιλείου. Αυτό συνεπάγεται τη μείωση των ανοιγμάτων των εκκαθαριστικών μελών της Ένωσης σε κεντρικούς αντισυμβαλλομένους του Ηνωμένου Βασιλείου, ιδίως των ανοιγμάτων σε εξωχρηματιστηριακά παράγωγα που εκφράζονται σε ευρώ και άλλα νομίσματα της Ένωσης, καθώς και την περαιτέρω επέκταση και ανάπτυξη της ικανότητας των κεντρικών αντισυμβαλλομένων που έχουν λάβει άδεια λειτουργίας στην Ένωση να παρέχουν τις εν λόγω υπηρεσίες. Προκειμένου να επιτευχθεί η μείωση αυτή, ο κλάδος αναμένεται να αναπτύξει μια σαφή διαδικασία για τη μείωση των ανοιγμάτων του και της εξάρτησής του από κεντρικούς αντισυμβαλλομένους του Ηνωμένου Βασιλείου που είναι συστημικά σημαντικοί για την Ένωση.
                  
               
                     (7)
                  
                  
                     Από την 1η Ιανουαρίου 2021, οι κεντρικοί αντισυμβαλλόμενοι του ΗΒ θα θεωρούνται «κεντρικοί αντισυμβαλλόμενοι τρίτων χωρών» κατά την έννοια του κανονισμού (ΕΕ) αριθ. 648/2012 και, ως εκ τούτου, δεν θα μπορούν να παρέχουν υπηρεσίες εκκαθάρισης στην Ένωση, εκτός αν είναι αναγνωρισμένοι από την Ευρωπαϊκή Αρχή Κινητών Αξιών και Αγορών («ESMA») σύμφωνα με το άρθρο 25 του εν λόγω κανονισμού. Η ESMA μπορεί να αναγνωρίσει κεντρικό αντισυμβαλλόμενο εγκατεστημένο σε τρίτη χώρα μόνο εάν η Επιτροπή έχει εκδώσει εκτελεστική πράξη που προσδιορίζει ότι οι νομοθετικές και εποπτικές ρυθμίσεις που διέπουν τους κεντρικούς αντισυμβαλλομένους από την εν λόγω χώρα είναι ισοδύναμες με τις απαιτήσεις που ορίζονται στον κανονισμό (ΕΕ) αριθ. 648/2012 και αφού προσδιορίσει αν ο κεντρικός αντισυμβαλλόμενος είναι συστημικά σημαντικός για τη χρηματοπιστωτική σταθερότητα της Ένωσης. Εφόσον δεν είναι αναγνωρισμένοι οι κεντρικοί αντισυμβαλλόμενοι του Ηνωμένου Βασιλείου, οι αντισυμβαλλόμενοι που είναι εγκατεστημένοι στην Ένωση δεν θα μπορούν να εκκαθαρίζουν εξωχρηματιστηριακά παράγωγα τα οποία υπόκεινται στην υποχρέωση εκκαθάρισης που ορίζεται στο άρθρο 4 του κανονισμού (ΕΕ) αριθ. 648/2012 σε κεντρικούς αντισυμβαλλομένους του Ηνωμένου Βασιλείου. Η κατάσταση αυτή μπορεί να οδηγήσει σε προσωρινά προβλήματα όσον αφορά την εκπλήρωση των υποχρεώσεων εκκαθάρισης των εν λόγω αντισυμβαλλομένων, πράγμα που με τη σειρά του ενδέχεται να ενέχει κινδύνους για τη χρηματοπιστωτική σταθερότητα και την εφαρμογή της νομισματικής πολιτικής της Ένωσης και των κρατών μελών της. Ως εκ τούτου, είναι απαραίτητο, σε αυτή την άνευ προηγουμένου κατάσταση και εφόσον οι νομοθετικές και εποπτικές ρυθμίσεις που διέπουν τους κεντρικούς αντισυμβαλλομένους του Ηνωμένου Βασιλείου προσδιορίζονται ως ισοδύναμες, οι εν λόγω κεντρικοί αντισυμβαλλόμενοι να μπορούν να συνεχίσουν να παρέχουν υπηρεσίες εκκαθάρισης στην Ένωση για περιορισμένο χρονικό διάστημα και υπό ειδικές προϋποθέσεις.
                  
               
                     (8)
                  
                  
                     Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
                  
               
                     (9)
                  
                  
                     Πρώτον, οι νομοθετικές και εποπτικές ρυθμίσεις μιας τρίτης χώρας πρέπει να διασφαλίζουν ότι οι κεντρικοί αντισυμβαλλόμενοι στην εν λόγω τρίτη χώρα συμμορφώνονται με νομικά δεσμευτικές απαιτήσεις οι οποίες είναι ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012. Με βάση τις πληροφορίες που έχει στη διάθεσή της η Επιτροπή, το Ηνωμένο Βασίλειο ενσωμάτωσε τις σχετικές διατάξεις του κανονισμού (ΕΕ) αριθ. 648/2012 στο εθνικό του δίκαιο με ισχύ από την ημερομηνία αποχώρησης του Ηνωμένου Βασιλείου από την Ένωση (6) και, ως εκ τούτου, το εθνικό δίκαιο του Ηνωμένου Βασιλείου μπορεί να θεωρηθεί ισοδύναμο με τις απαιτήσεις που ορίζονται στον τίτλο IV του κανονισμού (ΕΕ) αριθ. 648/2012.
                  
               
                     (10)
                  
                  
                     Δεύτερον, οι νομοθετικές και εποπτικές ρυθμίσεις της τρίτης χώρας πρέπει να διασφαλίζουν ότι οι κεντρικοί αντισυμβαλλόμενοι που είναι εγκατεστημένοι στην εν λόγω τρίτη χώρα υπόκεινται σε αποτελεσματική εποπτεία και επιβολή της τήρησης των υποχρεώσεων σε συνεχή βάση. Έως τις 31 Δεκεμβρίου 2020, οι κεντρικοί αντισυμβαλλόμενοι του ΗΒ τελούν υπό την εποπτεία της Τράπεζας της Αγγλίας, όπως καθορίζεται από την εθνική νομοθεσία του Ηνωμένου Βασιλείου, σύμφωνα με τον κανονισμό (ΕΕ) αριθ. 648/2012 (7). Στο πλαίσιο της ενσωμάτωσης του κανονισμού (ΕΕ) αριθ. 648/2012 στην εθνική νομοθεσία του Ηνωμένου Βασιλείου, η Τράπεζα της Αγγλίας παραμένει υπεύθυνη για την εποπτεία των κεντρικών αντισυμβαλλομένων μετά από αυτή την ημερομηνία και, προς το παρόν, δεν υπάρχουν ενδείξεις ότι αναμένονται σημαντικές αλλαγές σχετικά με την εν λόγω εποπτεία.
                  
               
                     (11)
                  
                  
                     Τρίτον, το νομικό πλαίσιο της τρίτης χώρας πρέπει να προβλέπει ένα αποτελεσματικό ισοδύναμο σύστημα για την αναγνώριση των κεντρικών αντισυμβαλλομένων που έχουν λάβει άδεια λειτουργίας βάσει του νομικού καθεστώτος της εν λόγω τρίτης χώρας. Το Ηνωμένο Βασίλειο έχει ενσωματώσει βασικά στοιχεία του συστήματος ισοδυναμίας του άρθρου 25 του κανονισμού (ΕΕ) αριθ. 648/2012 στο εθνικό του δίκαιο. Ωστόσο, το Ηνωμένο Βασίλειο έχει θεσπίσει προσωρινό καθεστώς αναγνώρισης το οποίο αναστέλλει βασικές τροποποιήσεις του κανονισμού (ΕΕ) αριθ. 648/2012 για περίοδο τουλάχιστον τριών ετών. Το εν λόγω προσωρινό καθεστώς αναγνώρισης παρέχει επίσης στην Τράπεζα της Αγγλίας ευρύ περιθώριο διακριτικής ευχέρειας να ανακαλέσει την «προσωρινή τεκμαιρόμενη αναγνώριση» («temporary deemed recognition»), γεγονός που προκαλεί ανασφάλεια δικαίου για τους κεντρικούς αντισυμβαλλομένους που έχουν αναγνωριστεί βάσει του εν λόγω καθεστώτος. Παρά την αβεβαιότητα αυτή, η τρίτη προϋπόθεση μπορεί να θεωρηθεί ότι πληρούται την παρούσα χρονική στιγμή.
                  
               
                     (12)
                  
                  
                     Σε αυτή τη βάση, μπορεί να συναχθεί το συμπέρασμα ότι οι νομοθετικές και εποπτικές ρυθμίσεις του Ηνωμένου Βασιλείου που θα εφαρμόζονται στους κεντρικούς αντισυμβαλλομένους του Ηνωμένου Βασιλείου μετά τη λήξη της μεταβατικής περιόδου πληρούν τις προϋποθέσεις που προβλέπονται στο άρθρο 25 παράγραφος 6 του κανονισμού (ΕΕ) αριθ. 648/2012.
                  
               
                     (13)
                  
                  
                     Η παρούσα απόφαση βασίζεται στις πληροφορίες που είναι επί του παρόντος διαθέσιμες σχετικά με τις νομοθετικές και εποπτικές ρυθμίσεις που εφαρμόζονται στους κεντρικούς αντισυμβαλλομένους του Ηνωμένου Βασιλείου από την 1η Ιανουαρίου 2021. Οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες μόνον όταν οι απαιτήσεις που ισχύουν για τους κεντρικούς αντισυμβαλλομένους στο εθνικό δίκαιο του Ηνωμένου Βασιλείου διατηρούνται και εξακολουθούν να εφαρμόζονται και να επιβάλλονται αποτελεσματικά κατά και μετά την εν λόγω ημερομηνία, προκειμένου να αποφευχθεί το ενδεχόμενο τυχόν αλλαγές στο κανονιστικό και εποπτικό πλαίσιο του Ηνωμένου Βασιλείου να επηρεάσουν αρνητικά την ισοδυναμία όσον αφορά τη ρύθμιση ή την εποπτεία, οδηγώντας σε άνισους όρους ανταγωνισμού μεταξύ των κεντρικών αντισυμβαλλομένων της Ένωσης και του Ηνωμένου Βασιλείου ή σε κινδύνους για τη χρηματοπιστωτική σταθερότητα της Ένωσης. Δεδομένου ότι η Επιτροπή είναι σε θέση να τροποποιήσει, να αναστείλει, να επανεξετάσει ή να ανακαλέσει την παρούσα απόφαση ανά πάσα στιγμή, ιδίως όταν σημειώνονται εξελίξεις σε τρίτη χώρα οι οποίες επηρεάζουν τον προσδιορισμό της ισοδυναμίας, η αποτελεσματική ανταλλαγή πληροφοριών και ο αποτελεσματικός συντονισμός των εποπτικών δραστηριοτήτων μεταξύ της ESMA και της Τράπεζας της Αγγλίας αποτελούν απαραίτητη προϋπόθεση για τη διατήρηση του προσδιορισμού της ισοδυναμίας κατά τη διάρκεια της περιόδου ισχύος της παρούσας απόφασης.
                  
               
                     (14)
                  
                  
                     Η ανταλλαγή πληροφοριών μεταξύ της ESMA και της Τράπεζας της Αγγλίας απαιτεί τη σύναψη ολοκληρωμένων και αποτελεσματικών ρυθμίσεων συνεργασίας σύμφωνα με το άρθρο 25 παράγραφος 7 του κανονισμού (ΕΕ) αριθ. 648/2012. Οι εν λόγω ρυθμίσεις συνεργασίας διασφαλίζουν επίσης την προορατική ανταλλαγή όλων των σχετικών πληροφοριών με τις αρχές που αναφέρονται στο άρθρο 25 παράγραφος 3 του κανονισμού (ΕΕ) αριθ. 648/2012, συμπεριλαμβανομένης της ΕΚΤ και των άλλων μελών του Ευρωπαϊκού Συστήματος Κεντρικών Τραπεζών, για τον σκοπό της διαβούλευσης με τις εν λόγω αρχές σχετικά με το αναγνωρισμένο καθεστώς των κεντρικών αντισυμβαλλομένων του ΗΒ ή όταν οι εν λόγω πληροφορίες είναι απαραίτητες προκειμένου οι εν λόγω αρχές να εκτελούν τα εποπτικά τους καθήκοντα.
                  
               
                     (15)
                  
                  
                     Οι ρυθμίσεις συνεργασίας που καθιερώνονται σύμφωνα με το άρθρο 25 παράγραφος 7 του κανονισμού (ΕΕ) αριθ. 648/2012 πρέπει να διασφαλίζουν ότι η ESMA έχει άμεση πρόσβαση σε όλες τις περιπτώσεις, σε συνεχή βάση, σε όλες τις πληροφορίες, συμπεριλαμβανομένων, μεταξύ άλλων, πληροφοριών που επιτρέπουν την εκτίμηση τυχόν ουσιωδών κινδύνων που προκαλούν οι κεντρικοί αντισυμβαλλόμενοι του Ηνωμένου Βασιλείου για την Ένωση ή τα κράτη μέλη της, είτε άμεσα είτε έμμεσα. Οι ρυθμίσεις συνεργασίας πρέπει να καθορίζουν τους μηχανισμούς και τις διαδικασίες για την ταχεία ανταλλαγή πληροφοριών σχετικά με τις δραστηριότητες εκκαθάρισης των κεντρικών αντισυμβαλλομένων του Ηνωμένου Βασιλείου όσον αφορά χρηματοπιστωτικά μέσα που εκφράζονται σε νομίσματα της Ένωσης, τόπους διαπραγμάτευσης, συμμετέχοντες στην εκκαθάριση, καθώς και θυγατρικές των πιστωτικών ιδρυμάτων και επιχειρήσεων επενδύσεων της Ένωσης· τις ρυθμίσεις διαλειτουργικότητας με άλλους κεντρικούς αντισυμβαλλομένους· τους ίδιους πόρους· τη σύνθεση και τη βαθμονόμηση των κεφαλαίων εκκαθάρισης, τα περιθώρια ασφαλείας, τα ρευστά διαθέσιμα και τα χαρτοφυλάκια εξασφαλίσεων, συμπεριλαμβανομένων των βαθμονομήσεων των περικοπών, και τις προσομοιώσεις ακραίων καταστάσεων. Πρέπει επίσης να καθορίζουν τους μηχανισμούς και τις διαδικασίες για την ταχεία κοινοποίηση τυχόν αλλαγών που επηρεάζουν τους κεντρικούς αντισυμβαλλομένους του Ηνωμένου Βασιλείου ή τις νομοθετικές και εποπτικές ρυθμίσεις του Ηνωμένου Βασιλείου που ισχύουν για τους κεντρικούς αντισυμβαλλομένους του Ηνωμένου Βασιλείου, καθώς και για την ταχεία κοινοποίηση στην ESMA τυχόν εξελίξεων όσον αφορά τους κεντρικούς αντισυμβαλλομένους του Ηνωμένου Βασιλείου που θα μπορούσαν να επηρεάσουν τη νομισματική πολιτική στην Ένωση. Η Τράπεζα της Αγγλίας πρέπει επίσης να συνεργάζεται στενά με τις αρχές της Ένωσης σύμφωνα με το άρθρο 25 παράγραφος 7. Ειδικότερα, είναι σημαντικό να υπάρχουν αποτελεσματικές ρυθμίσεις συνεργασίας μεταξύ της ESMA και των αρμόδιων αρχών του Ηνωμένου Βασιλείου όσον αφορά τον συντονισμό των εποπτικών δραστηριοτήτων τους, συμπεριλαμβανομένων, ιδίως, διαδικασιών για την αντιμετώπιση τυχόν καταστάσεων έκτακτης ανάγκης που σχετίζονται με τους αναγνωρισμένους κεντρικούς αντισυμβαλλομένους του Ηνωμένου Βασιλείου και έχουν ή ενδέχεται να έχουν δυσμενείς επιπτώσεις στη ρευστότητα της αγοράς ή στη σταθερότητα του χρηματοπιστωτικού συστήματος της Ένωσης.
                  
               
                     (16)
                  
                  
                     Οι αρχές του Ηνωμένου Βασιλείου αναμένεται να ενημερώνουν την Ένωση σχετικά με όλες τις αλλαγές στο κανονιστικό ή εποπτικό πλαίσιο του Ηνωμένου Βασιλείου που επηρεάζουν την παροχή υπηρεσιών εκκαθάρισης στο Ηνωμένο Βασίλειο. Η Επιτροπή, σε συνεργασία με την ESMA, θα παρακολουθεί τις αλλαγές που εισάγονται στις νομοθετικές και εποπτικές ρυθμίσεις και επηρεάζουν την παροχή υπηρεσιών εκκαθάρισης στο Ηνωμένο Βασίλειο, τις εξελίξεις στην αγορά, καθώς και την αποτελεσματικότητα της εποπτικής συνεργασίας, συμπεριλαμβανομένης της ταχείας ανταλλαγής πληροφοριών μεταξύ της ESMA και της Τράπεζας της Αγγλίας. Η Επιτροπή μπορεί να προβεί ανά πάσα στιγμή σε επανεξέταση, όταν οι σχετικές εξελίξεις καθιστούν αναγκαία την εκ νέου αξιολόγηση από την Επιτροπή της ισοδυναμίας που χορηγείται με την παρούσα απόφαση, μεταξύ άλλων όταν οι αρχές του Ηνωμένου Βασιλείου δεν συνεργάζονται αποτελεσματικά, δεν επιτρέπουν την αποτελεσματική εκτίμηση του κινδύνου που προκαλούν οι κεντρικοί αντισυμβαλλόμενοι του Ηνωμένου Βασιλείου για την Ένωση ή τα κράτη μέλη της ή όταν τα μέτρα που λαμβάνουν οι κεντρικοί αντισυμβαλλόμενοι του Ηνωμένου Βασιλείου ή η Τράπεζα της Αγγλίας προωθούν τον αδικαιολόγητο και αθέμιτο ανταγωνισμό.
                  
               
                     (17)
                  
                  
                     Για να δοθεί στα εκκαθαριστικά μέλη της Ένωσης ο χρόνος να μειώσουν την έκθεσή τους στις υποδομές της αγοράς του Ηνωμένου Βασιλείου και στους κεντρικούς αντισυμβαλλομένους της Ένωσης ο χρόνος να αναπτύξουν περαιτέρω την ικανότητά τους να εκκαθαρίζουν τις σχετικές συναλλαγές και λαμβανομένου υπόψη του πιθανού αντίκτυπου των κανονιστικών και εποπτικών εξελίξεων ή των εξελίξεων της αγοράς στη χρηματοπιστωτική σταθερότητα της Ένωσης και των κρατών μελών της, καθώς και στην άσκηση και τη μετάδοση της νομισματικής πολιτικής της Ένωσης, η παρούσα απόφαση θα πρέπει να έχει περιορισμένη διάρκεια.
                  
               
                     (18)
                  
                  
                     Η παρούσα απόφαση παρέχει στην ESMA χρόνο για να διενεργήσει συνολική επανεξέταση της συστημικής σημασίας των κεντρικών αντισυμβαλλομένων του Ηνωμένου Βασιλείου και των υπηρεσιών εκκαθάρισης ή των δραστηριοτήτων τους για την Ένωση και να λάβει κάθε κατάλληλο μέτρο για την αντιμετώπιση των κινδύνων για τη χρηματοπιστωτική σταθερότητα, σύμφωνα με το άρθρο 25 του κανονισμού (ΕΕ) αριθ. 648/2012, συμπεριλαμβανομένης της διατύπωσης σύστασης προς την Επιτροπή να μην αναγνωριστεί ένας κεντρικός αντισυμβαλλόμενος του Ηνωμένου Βασιλείου ή να ανακληθεί η αναγνώρισή του.
                  
               
                     (19)
                  
                  
                     Για να δοθεί στην ESMA επαρκής χρόνος για να επανεξετάσει τη συστημική σημασία των κεντρικών αντισυμβαλλομένων του Ηνωμένου Βασιλείου, στους κεντρικούς αντισυμβαλλομένους της Ένωσης επαρκής χρόνος για να αναπτύξουν περαιτέρω την ικανότητά τους να εκκαθαρίζουν τις σχετικές συναλλαγές και στα εκκαθαριστικά μέλη της Ένωσης επαρκής χρόνος για να μειώσουν την έκθεσή τους στις υποδομές της αγοράς του Ηνωμένου Βασιλείου, είναι σκόπιμο η ισχύς της παρούσας απόφασης να λήξει 18 μήνες μετά την ημερομηνία εφαρμογής της.
                  
               
                     (20)
                  
                  
                     Η παρούσα απόφαση θα πρέπει να αρχίσει να ισχύει επειγόντως, προκειμένου να υπάρξει ασφάλεια δικαίου για τα εκκαθαριστικά μέλη και τους τόπους διαπραγμάτευσης που είναι εγκατεστημένοι στην Ένωση πριν από τη λήξη της μεταβατικής περιόδου που προβλέπει η συμφωνία αποχώρησης. Επομένως, ο παρών κανονισμός θα πρέπει να αρχίσει να εφαρμόζεται από την επομένη της ημέρας κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο και εντός αυτού.
                  
               
                     (21)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Ηνωμένου Βασιλείου της Μεγάλης Βρετανίας και της Βόρειας Ιρλανδίας που εφαρμόζονται στους ήδη εγκατεστημένους και αδειοδοτημένους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
            Η ισχύς της λήγει στις 30 Ιουνίου 2022.
         
         
            Βρυξέλλες, 21ης Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384I της 12.11.2019, σ. 1).
         
            (3)  Πολιτική διακήρυξη για τον καθορισμό του πλαισίου της μελλοντικής σχέσης μεταξύ της Ευρωπαϊκής Ένωσης και του Ηνωμένου Βασιλείου (ΕΕ C 384I της 12.11.2019, σ. 178).
         
            (4)  COM(2020) 324 final.
         
            (5)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Κεντρική Τράπεζα, της 4ης Μαΐου 2017, «Αντιμετώπιση των προκλήσεων για κρίσιμες υποδομές χρηματοπιστωτικών αγορών και περαιτέρω ανάπτυξη της Ένωσης Κεφαλαιαγορών» [COM (2017) 225 final], Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων, της 19ης Ιουλίου 2018, «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019» [COM(2018) 556 final] και ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 13ης Νοεμβρίου 2018, «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019: σχέδιο δράσης έκτακτης ανάγκης» [COM(2018) 880 final].
         
            (6)  Μετά τη λήξη της μεταβατικής περιόδου, διάφορες νομοθετικές πράξεις του Ηνωμένου Βασιλείου παρέχουν το κανονιστικό και εποπτικό πλαίσιο που καλύπτει τις υπηρεσίες εκκαθάρισης στο Ηνωμένο Βασίλειο. Αυτές περιλαμβάνουν, μεταξύ άλλων, τον νόμο του 2018 για (την αποχώρηση από) την Ευρωπαϊκή Ένωση, τον κανονισμό του 2020 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (τροποποίηση κ.λπ., και μεταβατική διάταξη) (αποχώρηση από την ΕΕ), τον κανονισμό του 2020 για τις χρηματοπιστωτικές υπηρεσίες (επακόλουθες τροποποιήσεις) και τον κανονισμό του 2019 για τις συμβάσεις χρηματοπιστωτικών υπηρεσιών [μεταβατική διάταξη και επιφύλαξη (έξοδος από την ΕΕ)] [European Union (Withdrawal) Act 2018, The Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020, the Financial Services (Consequential Amendments) Regulations 2020 and the Financial Services Contracts (Transitional and Saving Provision (EU Exit) Regulations 2019)].
         
            (7)  Μέρος 5 των κανονισμών του 2013 του Νόμου περί χρηματοπιστωτικών υπηρεσιών και αγορών του 2000 (Εξωχρηματιστηριακά παράγωγα, κεντρικοί αντισυμβαλλόμενοι και αρχεία καταγραφής συναλλαγών) [Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013].